山打根

山打根係馬來西亞一個埠，沙巴第二大城市，人口有43萬。佢喺婆羅乃東北面，係舊時英國屬地北婆羅州首府。

山打根係而家沙巴首席部長拿督斯理慕沙阿曼嘅政治基地，曾經吸引到大批香港人嚟做生意，加上景貌相似，而有「小香港」之稱。山打根係沙巴唯一以粵語溝通為主嘅城市。

另外，山打根市係曾經喺轟動一時嘅日本電影《望鄉》之中，以阿崎婆為代表嘅一班日本南洋姐嘅主要生活地域之一。山打根亦因為呢段鮮為人知嘅歷史而成為當年日本眾多下層女性被迫遠赴南洋賣身嘅悲慘命運見證者。

地理位置
山打根喺婆羅洲、沙巴州東北面，近蘇祿海，被稱為馬來西亞港口城市之一。離馬來西亞首都吉隆坡大約1900公里，離沙巴洲首都亞庇大約319公里，離菲律賓國際邊界大約28公里。

人口
2010年，山打根人口大約有409,056人。

華人主要係廣東人，所以山打根有沙巴「小香港」之稱。另外，華語、客家話、潮州話喺華語族群亦好普遍。

氣候
山打根全年氣温平均、炎熱、潮濕、多雨，屬於熱帶雨林氣候。2月份係最潮濕嘅月份，而四月係最乾燥嘅月份。

文化
海鮮價錢平，加上海鮮新鮮，吸引唔少國內外遊客特登到山打根吃海鮮，部分人更會單獨食海鮮。

另外，山打根彈弓麵、干撈麵、皮蛋餃、牛屎塔、生肉麵、海鮮肉骨茶、炸肉大粉、魚蛋粉亦係當地特色小食。

交通

機場
機場喺市區東北大約11公里，山打根機場有定期航班往返首都吉隆坡同州內主要城市，好似亞庇同斗湖。

公路
公路網絡無西馬咁完善，不過可以連接沙巴州主要城市。

市內交通
山打根市交通狀況良好，好少塞車。市內主要交通係Grab、的士同自己揸車。

相

馬來西亞城市